

R E P U B L I K A H R V A T S K A

VARAŽDINSKA ŽUPANIJA

GRAD VARAŽDINSKE TOPLICE

GRADSKO VIJEĆE

KLASA:406-01/24-01/7

URBROJ:2186-26-01-24-1

Varaždinske Toplice, studenog 2024.

 Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), članka 15. stavka 2. Zakona o javnoj nabavi („Narodne novine“, broj: 120/16, 114/22), članka 31. Statuta Grada Varaždinskih Toplica („Službeni vjesnik Varaždinske županije“, broj: 10/21) i članka 26. Poslovnika Gradskog vijeća Grada Varaždinskih Toplica („Službeni vjesnik Varaždinske županije", broj: 7/13, 26/13, 4/18, 83/19, 10/21, 71/21, 89/21, 102/22), Gradsko vijeće Grada Varaždinskih Toplica na sjednici održanoj dana studenog 2024. godine, donosi

O D L U K U

o izmjeni i dopuni Pravilnika o provedbi postupaka jednostavne nabave

Članak 1.

 U Pravilniku o provedbi postupaka jednostavne nabave („Službeni vjesnik Varaždinske županije“, broj: 7/23), mijenjaju se članak 2. i članak 3. koji sada glase:

„Članak 2.

Jednostavna nabava provodit će se sklapanjem odgovarajućeg ugovora ili narudžbenice o nabavi prikupljanjem jedne pisane ponude od strane odabranog ponuditelja u slučaju:

* nabave robe i usluga procijenjene vrijednosti manje od 20.000,00 eura bez PDV-a ili
* nabave radova procijenjene vrijednosti manje od 25.000,00 eura bez PDV-a.

Članak 3.

Jednostavna nabava provodit će se sklapanjem ugovora, nakon upućivanja poziva na dostavu ponuda na najmanje tri adrese gospodarskih subjekata po vlastitom izboru naručitelja, na dokaziv način (dostavnica, povratnica, izvješće o uspješnom slanju telefaksom, potvrda e-poštom i slično) uz moguću istodobnu objavu poziva na dostavu ponuda na službenim internetskim stranicama Grada Varaždinskih Toplica, vodeći računa o specifičnosti predmeta nabave, u slučaju:

* nabave robe i usluga procijenjene vrijednosti jednake ili veće od 20.000,00 eura, a manje od 26.540,00 eura bez PDV-a,
* nabave radova procijenjene vrijednosti jednake ili veće od 25.000,00 eura, a manje od 66.360,00 eura bez PDV-a.

Iznimno od odredbe stavka 1. ovoga članka, ugovor o nabavi može se sklopiti izravnim ugovaranjem s jednim gospodarskim subjektom i za nabave robe i usluga čija je procijenjena vrijednost bez PDV-a veća 20.000,00 eura te radova čija je procijenjena vrijednost bez PDV-a veća od 25.000,00 eura, u sljedećim slučajevima:

* nabave usluga od ponuditelja čiji se odabir predlaže zbog specijalističkih stručnih znanja i posebnih okolnosti (konzultantske usluge, specijalističke usluge, tehnički razlozi i slično),
* nabave robe zbog posebnih okolnosti ili po posebnim uvjetima,
* kada zbog umjetničkih razloga i/ili razloga povezanih sa zaštitom isključivih prava ugovor može izvršiti samo određeni ponuditelj,
* nabave zdravstvenih usluga, socijalnih usluga, usluga obrazovanja, konzervatorskih usluga, usluga hotelskog smještaja, restoranskih usluga i usluga cateringa,
* kada u postupku javnog prikupljanja ponuda ili ograničenog prikupljanja ponuda nije dostavljena nijedna ponuda, a postupak jednostavne nabave se ponavlja,
* žurne nabave uzrokovane događajima koji se nisu mogli unaprijed predvidjeti.“

Članak 2.

 Sve ostale odredbe osnovnog Pravilnika o provedbi postupaka jednostavne nabave ostaju na snazi.

Članak 3.

 Ova se Odluka objavljuje u „Službenom vjesniku Varaždinske županije“, a stupa na snagu osmog dana od dana objave.

 PREDSJEDNICA

 GRADSKOG VIJEĆA

 Ljubica Nofta, dipl. oec.